amanoisuno/poet huggingface dataset:
元次山居武昌之樊山，新春大雪，以詩問之 孟彥深
江山十日雪，雪深江霧濃。起來望樊山，但見群玉峰。林鶯卻不語，野獸翻有蹤。山中應大寒，短褐何以完。皓氣凝書帳，清著釣魚竿。懷君欲進謁，溪滑渡舟難。
出塞曲 劉灣
將軍在重圍，音信絕不通。羽書如流星，飛入甘泉宮。倚是並州兒，少年心膽雄。一朝隨召募，百戰爭王公。去年桑幹北，今年桑幹東。死是征人死，功是將軍功。汗馬牧秋月，疲卒臥霜風。仍聞左賢王，更將圍雲中。
雲南曲 劉灣
百蠻亂南方，群盜如蝟起。騷然疲中原，征戰從此始。白門太和城，來往一萬里。去者無全生，十人九人死。岱馬臥陽山，燕兵哭瀘水。妻行求死夫，父行求死子。蒼天滿愁雲，白骨積空壘。哀哀雲南行，十萬同已矣。
李陵別蘇武 劉灣
漢武愛邊功，李陵提步卒。轉戰單于庭，身隨漢軍沒。李陵不愛死，心存歸漢闕。誓欲還國恩，不為匈奴屈。身辱家已無，長居虎狼窟。胡天無春風，虜地多積雪。窮陰愁殺人，況與蘇武別。發聲天地哀，執手肺腸絕。白日為我愁，陰雲為我結。生為漢宮臣，死為胡地骨。萬里長相思，終身望南月。
虹縣嚴孝子墓 劉灣
至性教不及，因心天所資。禮聞三年喪，爾獨終身期。下由骨肉恩，上報父母慈。禮聞哭有卒，汝獨哀無時。前有松柏林，荊蓁結朦朧。墓門白日閉，泣血黃泉中。草服蔽枯骨，垢容戴飛蓬。舉聲哭蒼天，萬木皆悲風。
對雨愁悶，寄錢大郎中 劉灣
積雨細紛紛，饑寒命不分。攬衣愁見肘，窺鏡覓從文。九陌成泥海，千山盡濕雲。龍鍾驅款段，到處倍思君。
即席賦露中菊 劉灣
眾芳春競發，寒菊露偏滋。受氣何曾異，開花獨自遲。晚成猶有分，欲采未過時。勿棄東籬下，看隨秋草衰。
遇旅鶴 孫昌胤
靈鶴產絕境，昂昂無與儔。群飛滄海曙，一叫雲山秋。野性方自得，人寰何所求。時因戲祥風，偶爾來中州。中州帝王宅，園沼深且幽。希君惠稻粱，欲並離丹丘。不然奮飛去，將適汗漫遊。肯作池上鶩，年年空沉浮。
清明 孫昌胤
清明暮春裏，悵望北山陲。燧火開新焰，桐花發故枝。沈冥慚歲物，歡宴阻朋知。不及林間鳥，遷喬並羽儀。
和司空曙、劉昚虛九日送人 孫昌胤
京邑歎離群，江樓喜遇君。開筵當九日，泛菊外浮雲。朗詠山川霽，酣歌物色新。君看酒中意，未肯喪斯文。
越裳獻白翟 孫昌胤
聖哲符休運，伊皋列上臺。覃恩丹徼遠，入貢素翬來。北闕欣初見，南枝顧未回。斂容殘雪淨，矯翼片雲開。馴擾將無懼，翻飛幸莫猜。甘從上苑裏，飲啄自裴回。
綿州越王樓即事 喬琳
三蜀澄清郡政閑，登樓攜酌日躋攀。頓覺胸懷無俗事，行雁南飛似鄉信，忽然西笑向秦關。
牡丹 柳渾
近來無奈牡丹何，數十千錢買一顆。今朝始得分明見，也共戎葵不校多。